KIRJALLINEN KYSYMYS E-1973/02

esittäjä(t): Patricia McKenna (Verts/ALE) komissiolle

(8. heinäkuuta 2002)

Aihe: Madridin ja Valencian autonomisen alueen välinen suurnopeusjunayhteys

Espanjan yleisten töiden ministeriö aikoo toteuttaa Madridin ja Valencian autonomisen alueen välisen suurnopeusratahankkeen ilman, että se harkinnut vakavasti muita vaihtoehtoja, kuten nykyisten ratojen nykyaikaistamista ja parantamista ja nopeiden pendolino-junien käyttämistä. Pendolino-junat mukautuisivat paremmin epätasaiseen maastoon ja voisivat käyttää nykyisiä, asianmukaisesti parannettuja perusrakenteita sekä aiheuttaisivat vähemmän haittaa ympäristölle.

Voiko komissio tarkistaa, onko Espanjan hallitus teettänyt sellaisen strategisen ympäristövaikutusarvioinnin tästä perusrakenteita koskevasta hankkeesta, jossa olisi verrattu Madridin ja Valencian välisen suurnopeusratahankkeen taloudellisia, sosiaalisia ja ympäristökustannuksia muihin vaihtoehtoisiin ratkaisuihin, joissa käytettäisiin nopeita pendolino-junia samalla asianmukaisesti uudistetulla rataosuudella?

Vaikka Espanjalla on suuria vaikeuksia täyttää Kioton pöytäkirjan mukaiset velvoitteensa, suurnopeusjunavaihtoehdon valitseminen johtaa suurkulutukseen. Se merkitsisi, että Valenciaan saapuisi päivittäin 230 junaa, uusi laituri rakennettaisiin ainoastaan 12:lle kaukojunalle ja muu junaliikenne ohjattaisiin muille pian ylikuormitetuille raiteille. Sitä paitsi suurnopeusjunavaihtoehdon valinnalla panostetaan vähemmistön käyttämään liikennevälineeseen eniten käytetyn lähi- ja alueliikenteen kehittämisen kustannuksella. Kyse olisi näin ollen keskipitkän aikavälin sijoituksesta sen sijaan että valtio investoisi sosiaalisesti hyödyllisempiin hankkeisiin.

Vuonna 2000 Espanjassa sijoitettiin lähijuniin 2,87 euroa asiakasta kohden ja suurnopeusjuniin lähes 1 382 euroa matkustajaa kohden. Ottaen huomioon, että Madridin ja Valencian välisen suurnopeusratahankkeen rahoittamiseen pyritään saamaan yhteisön rakennetukia, aikooko komissio rahoittaa kyseisen hankkeen, joka ei kuulu Euroopan laajuisen liikenneverkon ensisijaisiin hankkeisiin?

Eikö komissio katso, että yhteisön varat olisi suunnattava sellaisiin rautateiden perusrakennehankkeisiin, joista on hyötyä suurelle joukolle matkustajia.

Margot Wallströmin komission puolesta antama vastaus

(11. syyskuuta 2002)

Madridin ja Valencian välisen rataosuuden nykyaikaistaminen sisältyy Valencian autonomisen alueen kehityssuunnitelmaan hankkeena, jonka toteuttaminen on tarpeen alueiden välisten rautatielinjojen parantamiseksi ja kyseisten alueiden liittämiseksi Euroopan laajuiseen liikenneverkkoon. Madridin ja Valencian välinen rataosuus ei kuulu Essenissä kokoontuneen Eurooppa-neuvoston vahvistamiin erityishankkeisiin. Sen sijaan se sisältyy yhteisön suuntaviivoista Euroopan laajuisen liikenneverkon kehittämiseksi 23. heinäkuuta 1996 tehdyn Euroopan parlamentin ja neuvoston päätöksen N:o 1692/96/EY(1) liitteeseen I suunniteltuna uutena suurten nopeuksien rataosuutena. Hankkeelle voidaan myöntää yhteisön tukea Euroopan laajuisille liikenneverkoille varatusta budjetista ja rakenne- ja koheesiorahastoista.

Nykyaikaistamisen yksityiskohdat sekä tekniset ratkaisut, suunnitelmat, nopeudet jne. kuuluvat kuitenkin kansallisten viranomaisten toimivaltaan. Koska rataosuus kuuluu Euroopan laajuiseen liikenneverkkoon, tähän suurten nopeuksien käytävään liittyville teknisille tutkimuksille myönnetään yhteisrahoitusta monivuotisesta ohjeellisesta ohjelmasta, jonka tarkoituksena on rahoittaa yhteistä etua edustavia hankkeita Euroopan laajuisen liikenneverkon alalla vuosina 20012006.

Kuten komissio ilmoitti vastauksessaan Sornosa Martínezin kirjalliseen kysymykseen P-1545/02(2), kyseisen rataosuuden rakentamiseen ei ole toistaiseksi haettu rahoitusta, minkä vuoksi komissiolla ei ole ollut mitään syytä arvioida Espanjan tekemien lopullisten ratkaisujen perusteita.

Mitä tulee kyseisen infrastruktuurihankkeen ympäristövaikutusten arviointitutkimukseen, tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetussa neuvoston direktiivin 85/337/EY(3), sellaisena kuin se on muutettuna 3. maaliskuuta 1997 annetulla neuvoston direktiivillä 97/11/EY(4), 2 artiklassa säädetään, että jäsenvaltioiden on toteutettava kaikki tarpeelliset toimenpiteet sen varmistamiseksi, että ennen luvan myöntämistä hankkeet, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia, alistetaan lupamenettelyyn ja että niiden vaikutukset arvioidaan. Lisäksi 4 artiklassa säädetään, että liitteessä I mainitut hankkeet (joihin kysymyksessä mainittu ratasuunnitelma kuuluu) arvioidaan 510 artiklan mukaisesti.

Komissio sai tiedon parlamentin jäsenen kysymyksessään mainitsemista seikoista osana vetoomusta 109/2001, jonka perusteella komissio on alkanut tutkia viran puolesta tapausta (viitenumero 2002/2087) voidakseen varmistaa, että siinä noudatetaan asianmukaisesti yhteisön lainsäädäntöä. Samat tiedot on toimitettu komissiolle toisenkin vetoomuksen yhteydessä (viitenumero 2002/4001).

Tapausten tutkimusten yhteydessä komissio on ollut yhteydessä Espanjan viranomaisiin ja pyytänyt niitä toimittamaan sille kommentteja mainituista seikoista ja direktiivin 85/337/ETY soveltamisesta.

Komissio ilmoittaa parlamentin vetoomusvaliokunnalle tutkimustensa edistymisestä.

Peukalosääntönä komissio katsoo, että Euroopan laajuisille verkoille myönnetyn yhteisön rahoituksen ensisijaisena tavoitteena tulisi olla eri liikennemuotojen tasapainottaminen sekä liikenteen pullonkaulojen poistaminen. Tällaista tasapainottamista toteutetaan jo rautatiehankkeilla, joiden tarkoituksena on lisätä tai vapauttaa kapasiteettia tavarajunille ja kehittää sellaisia suurten nopeuksien rataosuuksia, jotka tarjoavat vaihtoehdon muille liikennemuodoille ja erityisesti lentoliikenteelle.

(1) EYVL L 228, 9.9.1996.

(2) EYVL C 309 E, 12.12.2002, s. 134.

(3) EYVL L 175, 5.7.1985.

(4) EYVL L 73, 14.3.1997.